சேரன் 16-20  வானிற்கு வையகம் போன்றது வானத்து மீனிற் கனையார் மறமன்னர் - வானத்து மீன்சேர் மதியனையான் விண்ணுயர் கொல்லியர் கோன்சேரன் கோதையென் பான்.                                         16 இது சேரனின் சிறப்புக் கூறுவது. இந்நிலவுலகம் வானத்தைப் போன்றது; இவ்வுலகையாளும் மன்னர்கள் வானத்தில் விளங்கும் விண்மீன்களைப் போன்றவர்கள்; விண்ணளவு உயர்ந்த கொல்லிமலையின் தலைவனான சேரமன்னன் விண்மீன்களுக்கிடையே வீறுடன் உலாவரும் வெண்ணிலாவைப் போன்றவன். வையகம் வானைப் போன்றது எனக் கூட்டுக. ‘வானிற்கு’ என்பது உருபுமயக்கம்; மீன் - விண்மீன்; கோன் - தலைவன்; சேரன்கோதை - இருபெயரொட்டுப் பண்புத்தொகை.